钦定古今图书集成/明伦汇编/氏族典/第025卷 > 冯从吾
## 钦定古今图书集成/明伦汇编/氏族典/第025卷 > 冯从吾

按《明外史冯从吾传》：“从吾，字仲好，长安人。万历十七
年进士。改庶吉士，授御史，巡视中城。二十年正月，抗
章上言。帝大怒，欲廷杖之。会仁圣太后寿辰，阁臣力
解，得免。寻告归，起巡长芦盐政。既还朝，适帝以军政
故，大黜两京言官，从吾亦削籍，犹以前疏故也。从吾
生而纯懿，长志濂洛之学，罢官归，造诣益邃。家居二”
十五年。光宗践阼，起尚宝卿，进太仆少卿。并以兄丧
未赴。俄改大理。天启二年擢左佥都御史。甫两月，进
左副都御史。与邹元标共建“首善书院”，集同志讲学
其中。给事中朱童蒙疏诋之，从吾再疏引归。四年召
拜工部尚书，连疏力辞。明年秋，魏忠贤党张讷疏诋
从吾，遂削籍卒。崇祯初，赠太子太保，谥“恭定”；学者称
“少墟先生。”